Hovedportalen i Vigelandsanlegget

«Hovedportalen» er den monumentale hovedporten til Vigelandsanlegget i Frognerparken i Oslo. Porten vender ut mot Kirkeveien i øst og markerer inngangen til Gustav Vigelands utendørs skulpturanlegg som strekker seg 850 meter mot vest. Hovedporten omfatter fem praktporter og to mindre gangporter, med toppstykker med lykter, samt gitter, i smijern og steinpillarer i lysegrå granitt. På hver side er det i tillegg portstuer i granitt med relieffdører og vindfløyer i bronse. Porten ble utformet i 1926 og stod ferdig i 1942. Ornamentikken viser blant annet øglefigurer.

Vigelandsanlegget omfatter 320 mål i Frognerparken og inneholder tilsammen 214 skulpturer i bronse og granitt, tretten smijernsporter og to bronsedører, med i alt nærmere 600 figurer. Parken er 850 meter lang, og skulpturene er gruppert i fem større enheter: «Hovedportalen», «Broen» med «Barneplassen», «Fontenen», «Monolittplatået»  og «Livshjulet». Anlegget stod først ferdig rundt 1950.

Eksterne lenker
 Vigeland-museets presentasjon av «Hovedportalen»

 Filmopptak fra arbeidet med oppføring av portalen i Filmavisen 15. september 1941

Vigelandsanlegget